10. การควบคุมภายใน

ในการประชุมคณะกรรมการของบริษัท ครั้งที่ 1/2551 เมื่อวันที่ 19 กุมภาพันธ์ 2551
โดยมีกรรมการตรวจสอบทั้ง 3 ท่านเข้าร่วมประชุม
คณะกรรมการตรวจสอบได้ประเมินความเพียงพอและความเหมาะสมของระบบการควบคุมภายใน
รวมทั้งซักถามข้อมูลจากฝ่ายบริหารก่อนการประเมินระบบการควบคุมภายในของบริษัทประจำปี 2550
และมีความเห็นว่าบริษัท มีระบบการควบคุมภายในที่เพียงพอเหมาะสมกับสภาพการดำเนินงานปัจจุบัน
ซึ่งพอสรุปสาระสำคัญได้ดังนี้

ด้านสภาพแวดล้อมขององค์กร
มีการจัดโครงสร้างองค์กรและกำหนดขอบเขตอำนาจหน้าที่ของคณะกรรมการ ผู้บริหารและพนักงาน

ด้านการบริหารความเสี่ยง มีการจัดลำดับความเสี่ยง ประเมินสถานการณ์
ระบบการรายงานและติดตามผลการบริหารความเสี่ยง เพื่อลดหรือขจัดความเสี่ยงในด้านต่างๆ

ด้านการควบคุมการปฏิบัติงานของฝ่ายบริหาร
มีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจ
มีการกำหนดวิธีการเข้าทำธุรกรรม กับผู้ถือหุ้นรายใหญ่ กรรมการ
ผู้บริหารหรือผู้ที่เกี่ยวข้องไว้อย่างชัดเจน

ด้านระบบสารสนเทศและการสื่อสารข้อมูล ดำเนินการใช้โปรแกรม ERP (Enterprise
Resource Planning) เพื่อเสริมประสิทธิภาพในการวางแผนการใช้ทรัพยากร
ส่งผลดีต่อการวางแผนการผลิต การกระจายและขนส่งสินค้าได้อย่างรวดเร็วและแม่นยำ
รวมทั้งจะได้สารสนเทศที่สำคัญนำมาใช้ประโยชน์ในการวางแผน การควบคุม การวิเคราะห์
และการตัดสินใจในการดำเนินธุรกิจ

ด้านระบบการติดตาม
การมีระบบข้อมูลที่ดีและทันกาลทำให้ฝ่ายบริหารและคณะกรรมการบริษัทสามารถติดตามรายการทางบัญชีได้อย่างมีประสิทธิภาพ
ควบคู่ไปกับการที่ฝ่ายตรวจสอบภายในทำการตรวจปฏิบัติอย่างต่อเนื่องตลอดทั้งปี
ทั้งการตรวจแนะนำและตรวจติดตามในหน่วยงานที่เคยรับการตรวจสอบไปแล้วเพื่อผลการปฏิบัติที่มีประสิทธิภาพ

ด้านการใช้ข้อมูลภายใน มีข้อกำหนดให้กรรมการ ผู้บริหาร
และเจ้าหน้าที่ผู้มีส่วนล่วงรู้ข้อมูลภายในต้องรายงานการได้มาหรือจำหน่ายไปซึ่งหลักทรัพย์ของบริษัท
และห้ามกระทำการใดๆ
อันเป็นการแสวงประโยชน์ส่วนตนจากข้อมูลภายในที่ตนล่วงรู้ก่อนการเปิดเผยต่อสาธารณชน

ในรอบปีที่ผ่านมา
คณะกรรมการบริษัทไม่พบสิ่งแสดงเหตุจากข้อบกพร่องเกี่ยวกับระบบการควบคุมภายในและบริษัท
มีระบบการควบคุมภายในที่เพียงพอและเหมาะสมกับสภาพธุรกิจที่ดำเนินอยู่
ซึ่งปรากฏตามรายงานของคณะกรรมการตรวจสอบ และรายงานจากสอบบัญชีรับอนุญาต

[]

รายงานของคณะกรรมการตรวจสอบ

คณะกรรมการตรวจสอบของบริษัทประกอบด้วย กรรมการจำนวน 3
ท่านที่มิได้ดำรงตำแหน่งในคณะกรรมการบริหาร
และได้รับการแต่งตั้งจากคณะกรรมการบริษัทให้ปฏิบัติตามหน้าที่และความรับผิดชอบตามที่ได้รับมอบหมายจากคณะกรรมการบริษัท
โดยใช้แนวทางตามหลักการกำกับดูแลกิจการที่ดีที่ตลาดหลักทรัพย์แห่งประเทศไทยได้ให้แนวทางไว้

ในรอบปี 2550 คณะกรรมการตรวจสอบได้จัดการประชุมรวม 5 ครั้ง ซึ่งสรุปสาระสำคัญได้ดังนี้

1)  สอบทานงบการเงินรายไตรมาสและงบการเงินประจำปี ร่วมกับฝ่ายบริหารและผู้สอบบัญชี
    พร้อมทั้งให้คำแนะนำและข้อคิดเห็นเพื่อให้มั่นใจว่า
    รายงานทางการเงินของบริษัทได้จัดทำขึ้นอย่างถูกต้องตามที่ควรตามหลักการบัญชีที่รับรองโดยทั่วไป
    มีการเปิดเผยข้อมูลสำคัญอย่างครบถ้วน เป็นประโยชน์ต่อผู้ใช้รายงานทางการเงิน
    รวมทั้งเป็นไปตามมาตรฐานการบัญชีและกฎระเบียบที่เกี่ยวข้อง

2)  สอบทานให้บริษัทมีระบบการควบคุมภายในและระบบการตรวจสอบภายในที่เพียงพอ
    เหมาะสมกับสภาพธุรกิจที่ดำเนินอยู่ และมีประสิทธิผล

3)  สอบทานให้บริษัท ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายอื่นที่เกี่ยวข้อง

4)  พิจารณาให้บริษัท เปิดเผยข้อมูลกรณีเกิดรายการที่เกี่ยวโยงกัน
    หรือรายการที่อาจขัดแย้งทางผลประโยชน์ให้ถูกต้องครบถ้วน
    โดยแสดงความเห็นว่ารายการดังกล่าวได้ดำเนินการอย่างสมเหตุสมผล
    และคำนึงถึงประโยชน์ของผู้ถือหุ้น

5)  พิจารณาแผนงานการตรวจสอบประจำปีและสอบทานรายงานผลการตรวจสอบรวมทั้งการประเมินผลการควบคุมภายใน
    เพื่อให้มั่นใจว่าการควบคุมภายในมีประสิทธิภาพเพียงพอกับระดับความเสี่ยงที่ยอมรับได้
    และเหมาะสมกับสภาพแวดล้อมที่เปลี่ยนแปลงไป

6)  พิจารณาคัดเลือกและเสนอแต่งตั้ง นายพจน์ อัศวสันติชัย หรือ นายพิชัย ดัชณาภิรมย์ หรือ
    นางสาว จันทรา ว่องศรีอุดมพร
    หรือผู้สอบบัญชีท่านอื่นที่ได้รับความเห็นชอบจากสำนักงานคณะกรรมการกำกับหลักทรัพย์
    และตลาดหลักทรัพย์ แห่งบริษัท สอบบัญชีธรรมนิติ จำกัด เป็นผู้สอบบัญชี ประจำปี 2550
    ต่อคณะกรรมการบริษัท เพื่อขออนุมัติต่อที่ประชุมผู้ถือหุ้น

ทั้งนี้
คณะกรรมการตรวจสอบได้รายงานผลการประชุมทุกครั้งให้คณะกรรมการบริษัทพิจารณาและรับทราบ
อย่างต่อเนื่อง เพื่อนำข้อคิดเห็น ข้อเสนอแนะ ไปปรับปรุงและแก้ไข อย่างเหมาะสมต่อไป

  -----------------------------------------------------------------------
  วันที่ 6 มีนาคม 2551

  ในนามคณะกรรมการตรวจสอบ

  (นายบรรเลง ศรนิล)

  ประธานคณะกรรมการตรวจสอบ
  -----------------------------------------------------------------------